Alkyone
Alkyone er i den græske mytologi datter af Aiolos og gift med Keyx. Under en sørejse til oraklet i Klaros druknede Keyx. Alkyone fandt sin elskede mands lig skyllet op på stranden; da hun i fortvivlelse ville drukne sig, forvandledes ægtefællerne til havfugle. Myten bygger på den antikke forestilling om, at isfuglepar lever sammen hele livet. Deres klagende sang opfattede man som et dårligt varsel, og i oldtiden blev tidspunktet omkring vintersolhverv, hvor isfuglene mentes at lægge æg, sat i forbindelse med en vindstille periode på ca. 14 dage, de såkaldte (h)alkyoniske dage.